In nomine Dominj amen. Anno a natiuitate Eiusdem mcdxvij,¹ indiccione (die) decima, [die]² xxix mensis Maij, hora sexta(rum)³ uel quasi, in locutorio fratrum monasterij sanctarum Marie et Birgitte in Watzsteno, ordinis sancti Augustinj, sancti saluatoris nuncupati, Lincopensis dyocesis, jn mej notarii publici testiumque infrascriptorum presencia personaliter constitutus venerabilis ac circumspectus vir, magister Fredericus Trast, canonicus Aboensis, procurator reuerendj in Christo patris et dominj, dominj Magni, Dei et apostolice sedis gracia episcopi Aboensis, et procuratorio nomine, vt asseruit, religiosum ac Deo deuotum virum, fratrem Thornerum Andree, [professum] dicti⁴ monasterij Watzstenensis, in verbo veritatis et sacerdocij, tam seriosis quam humilibus instanciis requisiuit ac requisito instancius supplicauit, vt, remotis dolo et fraude, fauore, odio uel timore, meram, simplicem et nudam, quam sciret de et super infrascripto negocio, solo veritatis intuitu diceret veritatem, ipsius super hoc conscienciam onerando; cui dictus frater Thornerus sponte et libere, non coactus, nec vlla dolj uel fraudis machinacione, vt dixit, circumuentus, respondit in hec verba vel eis in effectu similia, ipsumque infrascriptum⁵ negocium⁶ se dixit in talium verborum veritate a suis senioribus accepisse: Quando, inquit, rex Magnus reuertebatur de Rucia, dedit dominis abbati et conuentuj pro tempore existentibus monasterij Padis, ordinis Cisterciensis, Reualiensis dyocesis, et realiter assignauit jus patronatus ecclesie parrochialis Borgha suarum[que] capellarum, Aboensis dyocesis, accedente ad hoc specialj beniuolencia et consensv reuerendj patris dominj Hemmingi, tunc episcopi Aboensis felicis memorie, quj simili modo ad importunas instancias dicti dominj regis eisdem abbati et conuentuj jura episcopalia⁷ (ͻ: temporalia) et spiritualia prefatarum ecclesie et capellarum contulit et vniuit, talibus nichilominus in huiusmodi negocio seu condicione et moderamine adhibitis et seruatis, quod prelibatus dominus rex in ecclesia cathedrali Aboensi duas canonias fundaret, quas et fundauit per colonias regias in Thesia⁸ et alias colonias, de quarum nominibus dictus frater Thornerus dixit se non recordari, easque dictis canoniis applicauit ad diuinj cultus augmentum perpetuo duraturas. Tandem vero dictis coloniis per officiales dominj regis Alberti, prefati dominj Magni immediatj successoris, videlicet dominum Nicolaum Thuresson⁹, militem, et Sunonem Haquonsson, tunc capitaneum castri Wiborgh, auctoritate regia reuocatis dictisque canoniis cassatis et in irritum retrectatis,¹⁰ prefatus dominus episcopus Aboensis prefatas collacionem et vnionem, dictis abbati et conuentuj sic per eum, vt premittitur, factas, cassauit, irritauit et modo simili reuocauit, et, dimisso eis duntaxat dicto¹¹ iure patronatus seu presentacionis prelibato, jdem reuerendus pater dominus episcopus Aboensis dictam ecclesiam Borgha cum cappella Sibba venerabili viro domino Olao Jacobi de Wlsby, tunc seniori et pociori canonico Aboensi, capellam vero Perna domino Andree, dicto de Perna, auctoritate ordinaria contulit, eis curam et administracionem in spiritualibus et temporalibus assignando. Mortuo tandem dicto domino Hemmingo episcopo Aboensi, successor eius immediatus, magister Johannes Petri, nacione Arosiensis in Swecia, postquam erat confirmatus episcopus Aboensis, omnia iura dictarum ecclesiarum, tam in temporalibus quam in¹² spiritualibus, reuocauit, dictis abbati et conuentuj de Padis nullo penitus reseruato, conferens ipsam ecclesiam Borgha cum dictis suis capellis cuidam domino Iohanni Armbernj¹³ dicto Gran*, qui easdem ecclesiam et capellas per duodecim annos uel quasi continue rexit et possedit pacifice et quiete¹⁴ sine omni solucione seu annua pensione dictis abbati et conuentuj aut alteri eorum nomine facienda. Mortuo autem dicto magistro Johanne Petri, episcopo Aboensi, superueniens dominus Johannes, dictus Wastfal,¹⁵ tunc episcopus Aboensis, ad importunas instancias Boecij Joansson, tunc dapiferi Swecie, de mera gracia predicta jura dictarum ecclesie Borgha et capellarum suarum prelibatis abbati et conuentuj de Padis restituit donec ea ipse uel successor eius duceret reuocanda, transferens dictum dominum Johannem Armberni¹⁶ de ipsa ecclesia Borgha ad ecclesiam curatam Hattala in Tauastia. Super quibus omnibus et singulis dictus magister Fredericus, procuratorio nomine quo supra, fieri sibi peciit per me notarium infrascriptum vnum vel plura instrvmentum publicum uel¹⁷ publica instrvmenta. Acta sunt hec anno, jndiccione, die, mense, hora et loco supradictis, apostolica sede vacante, presentibus ibidem venerabilj et religioso viro domino Stenone, abbate monasterij sancti Michaelis¹⁸ in Munchaliif, ordinis sancti Benedicti Bergensis, et honorabili viro domino Petro Tholoneri (ͻ: Choloneri?), canonico Scarensi et cancellario Scarensi, testibus adpremissa vocatis specialiter¹⁹ et rogatis. Et ego Johannes Schutte,²⁰ clericus Hildesemensis, publicus imperiali auctoritate notarius, quia huiusmodi verborum requisicioni, supplicacioni, produccioni omnibusque aliis et singulis premissis, dum sic vt²¹ premittitur fierent et agerentur, vna cum dictis²² testibus presens interfuj [videlicet prefato Stenone²³ et honorabili viro domino Petro Cholneri, canonico Scarensi et cancellario domini Scarensis]²⁴ eaque sic fieri vidi et audiuj; jdeoque in hanc publicam formam propria mea manv scriptam redegi, quam signo nomineque meis solitis et conswetis signauj, rogatus et requisitus in fidem et testimonium omnium et singulorum premissorum. Rasuram vero istarum trium diccionum, a principio instrvmentj numerando, in xiij riga positarum, videlicet et realiter assignauit, non²⁵ vicio, sed errore hec approbo.